Id-Deċiżjoni tal-Kummissjoni
tad-29 ta’ Jannar 2003
dwar xi miżuri protettivi rigward anemija infettuża tas-salmonidi fil-Gżejjer Faroe
(notifikata bid-dokument numru K(2003) 363)
(Test b’relevanza għaż-ŻEE)
(2003/71/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq l-annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE [1], kif l-aħħar emendata bid-Direttiva 96/43/KE [2], u b mod partikolari l-Artikolu 18(7) tagħha,
Wara li kkunsidrat id-Direttiva tal-Kunsill 97/78/KE tat-18 ta’ Diċembru 1997 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq prodotti li jidħlu fil-Komunità minn pajjiżi terzi [3], u b mod partikolari l-Artikolu 22(6) tagħha,
Billi:
(1) L-okkorrenza ta’ l-enemija infettuża tas-salmonidi (ISA) fil-Gżejjer Faroe wasslet għall-adozzjoni tad-Deċiżjoni tal-Kummissjoni 2000/574/KE ta’ l-14 ta’ Settembru 2000 dwar xi miżuri protettivi rigward l-enemija infettuża tas-salmonidi (ISA) fis-salmonidi fil-Gżejjer Faroe [4], kif l-aħħar emendata bid-Deċiżjoni 2002/110/KE [5]. Il-miżuri jinkludu projbizzjoni ta’ l-importazzjonijiet lejn il-Komunità ta’ salmonidi ħajjin u kondizzjonijiet stretti fuq l-importazzjoni ta’ xi prodotti għall-konsum mill-bniedem. Dawk il-miżuri japplikaw biss sa’ l ta’ Frar 2003.
(2) Minkejja l-miżuri li ttieħdu mill-Gżejjer tal-Faroe, ġew innotifikati aktar ġrajjiet ta’ l-ISA minn dak l-Istat fl-2002, u għalhekk ma tistax tiġi prevista l-qirda mgħaġġla ta’ dik il-marda.
(3) L-Uffiċċju Internazzjonali ta’ Mardiet Epiżootiċi (IOE), ta opinjoni li tgħid li m’ hemm l-ebda prova ta’ trasmissjonijiet vertikali tal-virus ta’ l-ISA.
(4) A bażi ta’ l-opinjoni ta’ l-IOE, u l-esperjenza u l-prattika ta’ l-Istati Membri u pajjiżi terzi affettwati mill-ISA, ma ntweriex illi huwa meħtieġ li jinżammu l-miżuri protettivi previsti fid-Deċiżjoni 2000/574/KE rigward bajd u gamete tal-familja salmonidi ġejjin minn raxxett fil-Gżejjer Faroe li mhuwiex taħt restrizzjonijiet sanitarji ta’ l-annimali dovuti għal suspett jew ġraja ta’ l-enemija infettuża tas-salmonidi, u għalhekk huwa xieraq li dawn il-miżuri jiġu sostitwitin minn dawk li jinsabu f’din id-Deċiżjoni u d-Deċiżjoni 2000/574/KE għandha tiġi mħassra.
(5) Fid-dawl tas-sistwazzjoni tal-marda fil-Gżejjer tal-Faroe, il-miżuri protettivi li jinsabu f’din id-Deċiżjoni għandhom jibqgħu jgħoddu sa Frar 2004.
(6) Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADDOTTAT DIN ID-DEĊIŻJONI:
L-Artikolu 1
Il-ħut, bajd u gamete ħajjin li jappartjenu għall-familja tas-salmonidi
1. L-Istati Membri għandhom jipprohbixxu l-importazzjonijiet ta’ ħut ħajjin li jappartjenu għall-familja tas-salmonidi u joriġinaw fil-Gżejjer Faroe.
2. L-Istati Membri għandhom jipprohbixxu l-importazzjonijiet ta’ bajd ħajjin ta’ ħut li jappartjenu għall-familja tas-salmonidi u joriġinaw fil-Gżejjer Faroe, kemm-il darba ma jkunux ġew diżinfettati darbtejn,kemm fl-istadju tal-bajd l-aħdar u wkoll fl-istadju tal-bajd bl-għajn, u bla ħsara għall-kunsinna li tiġi akkumpanjata minn ċertifikat skond il-mudell stabbilit fl-Anness I ta’ din id-Deċiżjoni.
3. L-Istati Membri għandhom jawtorizzaw l-importazzjoni ta’ gameti ħajjin ta’ ħut li jappartjenu għall-familja tas-salmonidi u joriġinaw fil-Gżejjer Faroe.
L-Artikolu 2
Kondizzjonijiet għall-importazzjoni ta’ ħut maqtul u mhux ipproċessat li jappartjenu għall-familja tas-salmonidi għall-konsum mill-bniedem
L-Istati Membri għandhom jawtorizzaw l-importazzjoni ta’ Salamun Atlantiku (Salmo salar), salamun (Salmo trutta) u l-ispeċje fil-ġeneru ta’ Salamun rainbow (Oncorhynchus mykiss) maqtul li u joriġinaw fil-Gżejjer Faroe kemm-il darba ġew żvixxrati, jew meta ma ġewx żvixxrati, kemm-il darba l-kunsinna tiġi akkumpanjata minn ċertifikat skond il-mudell stabbilit fl-Anness II ta’ din id-Deċiżjoni.
L-Artikolu 3
Deroga għal skopijiet xjentifiċi
B’ deroga, l-Istati Membri jistgħu jippermettu l-importazzjoni fit-territorju tagħhom ta’ kampjuni ta’ l-annimali u tal-prodotti koperti mid-Deċiżjoni preżenti għal skopijiet xjentifiċi.
L-Artikolu 4
Id-Deċiżjoni 2000/574/KE hija mħassra.
L-Artikolu 5
L-Istati Membri għandhom jemendaw il-miżuri li japplikaw għall-kummerċ sabiex iġibuhom konformi ma’ din id-Deċiżjoni. Għandhom jgħarrfu bihom lill-Kummissjoni fil-pront.
L-Artikolu 6
Din id-Deċiżjoni għandha tgħodd mit-3 ta’ Frar 2003 sa l-1 ta’ Frar 2004.
L-Artikolu 7
Din id-Deċiżjoni hija indirizzata lill-Istati Membri.
Maghmul fi Brussel, 29 ta’ Jannar 2003.